დიდი ადმირალი თრონი
დიდი ადმირალი თრონი (ინგლ. Grand Admiral Thrawn; მშობლიური სახელი: მით’რო’ნურუოდო, ინგლ. Mitth'raw'nuruodo; დაბადების სახელი: კივუ’რო’ნურუ, ინგლ. Kivu'raw'nuru) — გამოგონილი პერსონაჟი „ვარსკვლავური ომების“ სამყაროში. პირველად გამოჩნდა ტიმოთი ზანის რომანში „იმპერიის მემკვიდრე“ (Heir to the Empire, 1991), სადაც იგი წარმოადგენს იმპერიალისტ სამხედრო მაღალჩინოსანს, რომელიც გალაქტიკური იმპერიის გადარჩენილ ძალებს აკონტროლებს „ჯედაის დაბრუნებაში“ (1983) განვითარებული მოვლენების შემდეგ. ტრილოგიაში „თრონი“ (Thrawn, 1991–1993) მისი გზები იკვეთება „ვარსკვლავური ომების“ კლასიკურ პერსონაჟებთან, როგორიცაა ლუკ სკაიუოკერი, პრინცესა ლეია, ჰან სოლო, ჩუბაკა და ლანდო კალრიზიანი, თუმცა, საბოლოოდ, მარცხდება. სავარაუდოდ, მას აცოცხლებენ ორტომეულში „თრონის ხელი“ (Hand of Thrawn, 1997–98), მისი წარსული კი არაერთი რომანის, ნოველის, კომიქსის და ვიდეოთამაშის სიუჟეტის ნაწილია „ვარსკვლავური ომების“ გაფართოებულ სამყაროში. 2014 წელს განხორციელებული რებრენდინგის შემდეგ „ლუკასფილმმა“ გაფართოებულ სამყაროს „ლეგენდების“ სტატუსი მიანიჭა და კანონგარეშედ (non-canon) გამოაცხადა, თუმცა, თრონი ძირითად კანონს დაუბრუნდა 3D კომპიუტერულ ანიმაციურ სატელევიზიო სერიალში „ვარსკვლავური ომები: აჯანყებულები“, სადაც მას ლარს მიკელსენი ახმოვანებდა. „აჯანყებულების“ სიუჟეტი „ვარსკვლავური ომების“ სიუჟეტურ ხაზში თრონის გარშემო „ლეგენდებში“ განვითარებულ მოვლენებზე ადრე ვითარდება და აქედან გამომდინარე, იგი ბევრად ადრე მარცხდება, კერძოდ, „ახალი იმედის“ (1977) სიუჟეტამდე მცირე ხნით ადრე. მიუხედავად ამისა, პერსონაჟი, როგორც ცოცხალი, ნახსენებია მხატვრულ სატელევიზიო სერიალ „მანდალორელის“ მეორე სეზონში (2020), რომელშიც მოქმედება „ჯედაის დაბრუნებიდან“ რამდენიმე წლის შემდეგ მიმდინარეობს, რაც დროში უახლოვდება „ლეგენდებში“ არსებულ თრონის სიუჟეტს. პერსონაჟი აგრეთვე გვხვდება ტიმოთი ზანის ახალ ტრილოგიაში (წიგნების სახით): „ვარსკვლავური ომები: თრონი“ (Star Wars: Thrawn, 2017), „თრონი: კავშირები“ (Thrawn: Alliances, 2018) და „თრონი: ღალატი“ (Thrawn: Treason, 2019). 2020 წელს დაიწყო ახალი ტრილოგიის გამოცემა, სახელწოდებით „თრონის დომინიონი“ (Thrawn Ascendancy). „წიგნი I: ქაოსის აღზევება“ (Book I: Chaos Rising) 2020 წლის სექტემბერში გამოვიდა, ხოლო „წიგნი II: უფრო დიდი სიკეთე“ (Book II: Greater Good) 2021 წლის აპრილში გამოვა. თრონი დახასიათებულია, როგორც ერთ-ერთი უმნიშვნელოვანესი და ერთ-ერთი ყველაზე პოპულარული პერსონაჟი „ლეგენდებიდან“. არსებობს მისი არაერთი სათამაშო ფიგურა და პერსონაჟთან დაკავშირებული სხვა სახის სარეკლამო პროდუქცია.